Vakiot Sivukartta

Posti
Kirjeitä toimitukselle

Aikalisä artikkelien kirjoittamiseen Alkuinnostuksen jälkeen sai taas huomata, että kevät kiireineen sai ajan siivilleen, eikä tässä kerkeä kunnon artikkeleita kirjoittelemaan eikä etenkään viimeistelemään. Jonkin verran olen kerinnyt OS 3.9:stä nautiskella, mutta en mitään isompaa tekemään. Todella miellyttävää vaihtelua Windows-maailmalle kuitenkin. Ja OS 3.9 on todellakin stabiilimpi kuin aikaisemmin käyttämäni OS 3.5. Toisaalta mukana on joitain hassuja bugeja, joita 90-luvun alkupuolella ei Amigan käyttöjärjestelmään olisi päässyt lipsahtamaan. OS 3.9:n laajentaminen täyteen vireeseen ja sovellusten asentaminen tökkii. Ja tökkiminen johtuu siitä, että paappa on kuin onkin unohtanut paljon asioita. Vaatii huomattavan paljon tietoa että saa koneen kasattua, käyttöjärjestelmän asennettua sekä jonkin sovelluksen asennettua. Viimeksi miltei meni hermot, kun kämmenkonetta varten asensin Spitfire -ohjelmiston. Sehän alkoi vaatia MUI 3.8:aa eikä senkään asennuksen jälkeen vielä toiminut. Kokeilen uudestaan joku toinen päivä. Ei siis ole järin kummallinen näky, jos joku joskus Amigan foorumeilla "iskee hanskat tiskiin" ja valitsee helpomman harrasteen, kuten XBOX:lla pelaamisen. ;-) AmigaOS:iin liittyvien artikkeleiden kirjoittaminen saa kyllä jatkoa aikanaan. Muutoksia systeemiini tulee siitä että muutan uudelleen koneeni konfiguraatiota: en jätäkään Amiga 4000 -koneeseeni 20 gigatavun kovalevyä, vaan siirrän sen verkkoserveriini. Lisäksi vaihdan 50x-romppuaseman tilalle hitaamman ja hiljaisemman. Kunhan virittelen Amiga 4000:n partitiot uuteen järjestykseen, palaan kirjoittamaan tarkennuksia ja lisäyksiä AmigaOS 3.9 -juttuuni. Voi toki käydä niinkin, että kun AmigaOS 4 ja AmigaOne saapuvat minulle, kirjoittelen sitten niistä ja OS 3.9 unohtuu... Toivottavasti AmigaOS 4 sisältää kuitenkin mahdollisimman paljon tuttuja ja hyväksi koettuja AmigaOS 3.x -ominaisuuksia. Ja tottahan niitä muitakin harrasteita olla pitää. Itse kun ryydyn pitkät viikot Windows-koneen ääressä töissä, saan hermolepoa ja mielen virkeyttä Amigaa räpläämällä, mutta se ei yksin riitä. Jotta jaksaa heilua ne pitkät työpäivät ja viikot, täytyy huolehtia myös fysiikastaan, ei saa unohtua hörhöilemään kaiket ajat tietokoneen ääressä. Siinä alkaa ennen pitkää iso hihna luistaa. Näin kesän tullen suosittelen lämmöllä pyöräilyä tai lenkkeilyä epämääräisillä metsäreiteillä. Edullinen, monipuolinen ja hauska harrastus näyttäisi olevan myös kanoottimelonta. Varmaan kaikista vähänkään isommista kaupungeista löytyy melontaseuroja, joilta saa lainata kalusteita todella edullisesti, jopa ilmaiseksi. Lisäksi seurat järjestävät upeita retkiä luonnon keskelle. Kolme viikkoa sitten vaimon kanssa liityttiin oululaiseen K&C-seuraan. Pari kertaa harjoiteltiin melontaa, ja viime lauantaina laskettiin Kutujokea ja 11 koskea!!! Upeaa, kerta kaikkiaan. Nyt kun AmigaOne ja AmigaOS 4 eivät ole vielä saapuneet kauppoihin, on erinomainen hetki nautiskella kesästä ja katsoa elämää Amiga-harrasteen ulkopuolella. Syksyn ja uusien Amiga-vehkeiden myötä ei sitten enää ehkä ihan heti huomaa edes ikkunasta ulos katsoa... Kimmo Kannala, aboxb@nic.fi Kiitos pitkästä viestistäsi. Amiga-rintama tosiaan elää nyt odottavaa vaihetta, kun yksi ja toinen uusi tuote pitäisi olla juuri tulollaan hetkenä minä hyvänsä, mutta mitään vain ei näytä tapahtuvan. Odotettuhan tässä toisaalta on jo vuosikymmen, mutta ensimmäistä kertaa tuotteista on olemassa jo muutakin kuin pelkät kuoret tai lupauksia. Yhdistys odottaa uutuuksia vähintään yhtä kiihkeästi kuin jäsenetkin - olisihan meillä sitten taas esiteltävää mahdollisessa uudessa Saku-tapaamisessa. Odotellen, Anu Seilonen

Posti-palstalla julkaistaan lukijoiden kirjeitä ja vastataan niihin. Voit lähettää toimitukseen postia seuraaviin osoitteisiin. Saku c/o Anu Seilonen Sammaltie 51 90650 Oulu Internet: thoriel@sci.fi Sakunet: 65:10/6.0 (Anu Seilonen) BBS: Amiga Zone, (017) 611 015 (24h)

Vakiot Sivukartta Sivun alkuun