Testit Sivukartta

Sharp EL-6053 - järjestystä halvalla
Janne Peräaho <janne.peraaho@surfeu.fi>

Kämmenmikrolla pystyy nykyään tekemään melkein kaikkea sitä mitä pöytäkoneellakin, ja lisäksi se kulkee kätevästi käyttäjänsä mukana. Kämmenmikrojen hyödyllisin ja suosituin käyttötarkoitus lienee kuitenkin ajanhallinta ja muistiinpanojen tekeminen eli taskun pohjalla lojuvan paperikalenterin, kynän ja muistilappujen korvaaminen digitaalisella apurilla. Jos kämmenmikrojen hinnat hirvittävät, mutta haluat kuitenkin päästä eroon nahkakantisesta kalenterista ja sormiin sidotuista langoista, on Sharpin elektroninen muistikirja edullinen vaihtoehto.

Hintaisekseen monipuolinen
Hintaansa nähden yllättävän paljon toimintoja sisältävä EL-6053 on tummansininen, hieman taskulaskinta suurempi kapistus, joka muistuttaa ja muistaa puolestasi, kertoo kellonajan, toimii laskimena sekä muuntaa valuuttoja ja mittoja. Kaiken tämän lisäksi Sharp on ahtanut muistikirjaan vielä sorminäppäryyttä vaativan "Alpha Attack" -pelin.
Pieni mutta pippurinen.
Sharp EL-6053:a myydään kahdenlaisessa pakkauksessa: pienessä pahvikotelossa (EL-6053) ja suuressa läpinäkyvässä pakkauksessa (EL-6053B). Molemmat paketit sisältävät erilaisesta painatuksesta huolimatta täsmälleen saman laitteen, Sharp EL-6053. Tässä testissä arvioidaan suurempaan pakkaukseen suljettua EL-6053:a. Laitteen mukana seuraa englannin-, ruotsin- ja suomenkielinen ohjekirja sekä valmiiksi asennettu paristo. Muistikirja otetaan käyttöön vetämällä laitteen takana oleva virransyötön estävä muoviliuska pois pariston pidikkeen kannen välistä. Tämän jälkeen on suositeltavaa nollata EL-6053 "Reset"-painikkeella, joskaan se ei ole välttämätöntä. EL-6053:ssa on seitsemän toimintotilaa: peli, puhelinmuistio, kalenteri, muistio, kello, laskin ja yksiköiden muunto. Toimintotilan valitsemiseksi laitteessa on kuusi kuvasymbolein varustettua painiketta, joista yksi on jaettu laskimen ja muuntotoiminnon valintapainike. Muuntotoiminto sisältää valuutan ja mittayksiköiden muunnon (tuumista senteiksi ja päinvastoin), joista valuutan muuntaminen on uudelleenohjelmoitavissa. Jos tuotteiden arvon hahmottaminen euroina tuntuu vaikealta, voi laitteen ohjelmoida helposti oletuksena olevasta euro-dollari-konversiosta euro-markka-muuntimeksi. Muuntamisessa näytöllä näkyvät selväkielisenä muunnettavat yksiköt, muuntokerroin ja muunnon suunta, joka ilmaistaan kätevästi yksiköiden välissä olevalla nuolella. Muunnettava arvo näppäillään, painetaan joko vasenta tai oikeaa nuolinäppäintä riippuen siitä kumpaan yksikköön lukema halutaan muuntaa, ja muunnettu arvo ilmestyy näytölle. Ohjelmoinnissa kirjoitetaan muunnettavien valuutoiden nimet ja muuntokerroin (esimerkiksi EURO, FIM, 5.95), minkä jälkeen uusi valuuttamuunnin on valmis käyttöön. Jos valuuttojen muuntamisen sijasta tarvitset enemmän esimerkiksi painoyksiköiden muuntamista, mikään ei estä kirjoittamasta rahayksiköiden nimien tilalle painoyksiköitä. EL-6053:n laskin on tavallinen peruslaskin, joka sisältää yhteen-, vähennys-, kerto-, jako- ja prosenttilaskun sekä neliönjuuren laskemisen. Lisäksi laskimessa on yhden arvon muistitoiminnot. Kellossa on kaksi tilaa: paikallisen ajan näyttö ja maailmanajan näyttö. Molemmilla näytöillä esitetään kellonaika, viikonpäivä, päiväys ja kaupungin nimi. Maailmanajan näytöllä voidaan selata suurkaupunkeja, jolloin esitettävät tiedot muuttuvat kaupungin sijainnin (aikavyöhykkeen) mukaan. Laitteeseen on talletettu pääsääntöisesti yksi kaupunki yhtä aikavyöhykettä kohti, mikä tarkoittaa, että suomalaisia kaupunkeja sieltä ei löydy. Tästä ei kuitenkaan ole suurta haittaa, koska paikallisen ajan näytöllä olevan kaupungin nimen voi määritellä itse. Kellonajan esitysmuoto voidaan valita 12- ja 24-tuntisen ajannäytön väliltä. Päiväyksen saa näkymään joko DD/MM/YYYY-, YYYY/MM/DD- tai MM/DD/YYYY-muodossa, mutta viikonpäivä esitetään aina kolmikirjaimisena lyhenteenä. Kello tukee myös kesäaikaa, joka voidaan määrittää erikseen paikalliseen aikaan ja maailmanaikaan. Kesäaikaan ja talviaikaan siirtyminen käy kätevästi napin painalluksella - toiminto, jonka soisi olevan kaikissa kelloissa - eikä kelloa näin ollen tarvitse rukata vaivalloisesti uuteen aikaan kellonajan asettamisen kautta.

Hälyttää, muistaa ja muistuttaa
EL-6053:ssa on kolmenlaisia hälytystoimintoja: päivittäinen hälytys, tasatuntihälytys ja kalenterihälytys. Päivittäinen hälytys toimii tavallisen herätyskellon tapaan eli se hälyttää tiettynä kellonaikana päivästä riippumatta. Tasatuntihälytys antaa äänimerkin tasatunnein ja kalenterihälytys muistuttaa kalenteriin merkitystä tapahtumasta eli hälyttää päiväyksen ja kellonajan perusteella. Kaikki hälytysäänet ovat erilaisia ja varsin mietoja piippausääniä verrattuna kännyköihin ja herätyskelloihin. Tasatuntisignaalina ja muistutusääninä ne ovat aivan kelvollisia, mutta herätyskelloksi laitteesta ei ole. Muistio on tarkoitettu pienten muistilappujen kirjoittamiseen. Yhteen lappuun voidaan kirjoittaa 78 merkkiä, joista korkeintaan 36 voi olla kirjaimia loppujen ollessa numeroita. Laite järjestää muistilaput automaattisesti sisällön mukaan aakkosjärjestykseen. Lappuja voidaan selata eteen- ja taaksepäin yksi kerrallaan, ja myös lapun hakeminen ensimmäisten merkkien perusteella on mahdollista. Lappujen sisältöä pääsee muokkaamaan ja niitä voi poistaa. Kalenteriin voidaan tallettaa tapaamisia, tapahtumia ja muistutuksia halutun päivän kohdalle haluttuun aikaan. Merkintää tehtäessä syötetään korkeintaan 36 merkin pituinen selite, päiväys ja kellonaika. Päiväyksen ja ajan mukaan järjestyvää kalenteria voidaan selata muistion tapaan, siihen voidaan tehdä hakuja, merkintöjä voidaan poistaa ja muokata. Laitteen kalenterimerkinnän hälyttämisessä on muutama epäkäytännöllisyys. Ensiksi kalenterihälytys hälyttää juuri siihen aikaan, mille merkintä on tehty. Jos kyseessä on tapaaminen, olet auttamattomasti myöhässä kuullessasi laitteen piipityksen. Asia korjautuu kyllä helposti merkitsemällä kalenteriin varhaisempi aika, mutta silloin merkintä ei kerro enää todellista tapaamisaikaa. Toinen ja varsin ärsyttävä piirre on, että hälyttäessä laite ei näytä, mistä tapahtumasta on kysymys. Se siirtyy kyllä kalenteritoimintoon, mutta siinä kaikki. Jotta kyseinen tapahtuma löytyisi, on kalenteria selattava merkintä kerrallaan. Koska merkinnät ovat aikajärjestyksessä eikä laite poista automaattisesti menneitä tapahtumia, voi selailu ruveta ärsyttämään pitemmän päälle, varsinkin jos kalenterissa on paljon tapahtumia. Ainoaksi vaihtoehdoksi jääkin, että kuittaa kalenterimerkinnän poistamalla sen heti tapahtuman jälkeen. Tällöin kalenterihälytyksen syy selviää aina yhdellä napin painalluksella. Puhelinmuistiossa on kaksi erillistä kantaa, mikä onkin varsin hyödyllinen ominaisuus, jos haluaa esimerkiksi pitää henkilökohtaiset kontaktit erillään yrityskontakteista. Yhteen tietueeseen talletetaan nimi, osoite, sähköpostiosoite ja kaksi puhelinnumeroa. Kaikki kentät ovat saman pituisia, 36 merkkiä, nimikentän ollessa pakollinen. Muistioon talletettuja tietoja voidaan muuttaa jälkikäteen, tietueita voidaan poistaa, niitä voidaan selata ja tietueiden nimikenttiin kohdistuvia hakuja voidaan tehdä.

Miinuksiakin löytyy
Tietojen syöttäminen EL-6053 on suhteellisen vaivatonta, kiitos kirjoituskonemallisen näppäimistön. Ainoastaan ä-ja ö-kirjainten kirjoittaminen tuottaa vaikeuksia, koska ne saa esille vasta useiden peräkkäisten painallusten jälkeen a- ja o-painikkeiden takaa. Laitteella on myös ikävä taipumus vaihtaa Caps Lockin tilaa tietojen syötön aikana niin, että pienten kirjainten käyttö vaikeutuu. Jos tyytyy kirjoittamaan nimet ja muistiinpanot isoilla kirjaimilla, ei ongelmia ole, mutta jos haluaa käyttää myös pieniä kirjaimia, saa Caps Lockin tilaa olla vaihtamassa koko ajan. Kaikki muistikirjaan syötetyt tiedot voidaan salata tietojen syöttövaiheessa niin, että niihin pääsee käsiksi ainoastaan salasanan avulla. Tämä menettely ei tunnu oikein toimivalta. Yksinkertaisempaa olisi, jos laitteen voisi halutessaan lukita salasanalla. Koska salauksen saa vain yksittäisille tietueille erityistä tallennustapaa käyttäen, eikä salaamattomia tietoja voi muuttaa myöhemmin helposti salatuiksi tai päinvastoin, jää tietojen salaus varmasti useimmilta käyttäjiltä tekemättä. Laitteen "Alpha Attack" -peli on yllättävän hauska, vaikka se kuulostaa tavattoman tylsältä. Tarkoituksena on poistaa koneen näytölle vierittämiä merkkejä niiden ilmestymisjärjestyksessä painamalla merkkiä vastaavaa näppäintä näppäimistöltä. Pelin vauhti kiihtyy koko ajan, kunnes oikeita näppäimiä ei enää mitenkään ehdi löytää ajoissa. Satunnaisen merkkipommituksen lomaan pelaajan avuksi saattaa rullata bonuksia kirjainten muodossa. Yksi tällainen bonus on kirjainyhdistelmä HELP. EL-6053 käyttöliittymän kielen voi valita seitsemästä vaihtoehdosta, joista valitettavasti yksikään ei ole suomi. Oletuksena oleva englanti ei varmaan tuota nykyään enää kenellekään vaikeuksia, mutta olisihan laitetta kuitenkin mukavampi käyttää omalla äidinkielellä. Ilmeisesti juuri käyttöliittymän monikielisyydestä johtuen poistotoiminto on toteutettu epäloogisesti. Poistettaessa näyttöön tulee varmistava teksti "DELETE?". Kehotteeseen ei vastata Y tai N, kuten luulisi, vaan vahvistus poistolle annetaankin painamalla <ENTER>-painiketta ja peruminen tapahtuu N-vastauksen sijasta painamalla <C-CE>-painiketta. Laitteen hyviin puoliin, edellä mainittujen lisäksi, voidaan lukea halpa hinta, näppäinäänten päälle/pois-kytkin, viimeisen toimintotilan muistaminen virran katkaisun jälkeen sekä se, että vaivalla syötetyt puhelin- yms. tiedot eivät katoa muistista pariston vaihdon yhteydessä. Huonoja puolia ovat taasen herkästi rikkoutuva muovinen kansi, pieni ja hyvin kapean katselukulman omaava näyttö sekä heikot tietojen varmuuskopiointivalmiudet. Kokonaisuudessaan laitteen hyvät ja huonot puolet ovat aika tasan. Kämmenkoneelle EL-6053:sta ei ole vastusta, mutta paperisen kalenterin ja muistilaput se haastaa toden teolla. Hintaansa nähden se on kelpo kokonaisuus ja ehdottomasti kokeilemisen arvoinen.

Valmistaja: | Sharp Corporation
Maahantuoja: | Perkko Oy
Myyjä: | Anttila
Hinta: | 16,65 e (99 mk)
Kielet: | Englanti, hollanti, portugali, italia, saksa, ranska, espanja
Ominaisuudet: | Näyttö: 12 x 3 merkkiä Muisti: 8 kt Virtalähde: yksi litium-paristo (3 V) Paino: 88 grammaa Mitat: 125,0 mm (leveys) x 86,3 mm (syvyys) x 12,0 mm (korkeus)
Hyvää: | edullinen hinta napakka QWERTY-näppäimistö muisti ei tyhjene pariston vaihdon yhteydessä ohjelmoitava yksikkömuunnin tuki kesäajalle maailmanaika
Huonoa: | ei suomenkielistä käyttöliittymää heppoinen kansi näytön kapea katselukulma tietojen varmuuskopiointi työlästä automaattinen kirjasinkoon valinta tietojen salaus turhan mutkikasta
Yleisarvosana: | 75 %

Testit Sivun alkuun Sivukartta