Etusivulle Sivukartta

Pääkirjoitus
Anu Seilonen <thoriel@sci.fi>

Saku-lehden puolen vuoden "virkavapaa" on ohitse. Lehden osalta meno jatkuu taas ennallaan, mutta myös jotain pieniä uudistuksia on tehty. Layoutia on jälleen hieman uudistettu, ja uutistoimittajien perinteitä jatkamaan ilmoittautui Joni Halme, joka vastaa tämän lehden uutisten päivityspalstasta. Lisäksi mukana on pitkään kaivattu juttu Amigan ja PC:n verkottamisesta Samballa. Kiitokset kaikille kirjoittajille - vaikka Amiga-uutuuksien osalta on ollut hiljaista, saimme kuitenkin varsin mukavan lehden aikaiseksi. Yhdistyksen osaltakin puolessa vuodessa on päästy eteenpäin. Vuoden päivät Patentti- ja rekisterihallituksessa ollut yhdistysrekisterimuutoksemme hyväksyttiin viimeinkin virallisesti helmikuun alussa, kuten yhdistysrekisterihaku kertoo. Saman tien laitoimme yhdistyksen pankkiasiat kuntoon, ja tilimme saatiin siirrettyä palvelumaksuiltaan kalliista Meritasta Oulun Osuuspankkiin, jossa tilimme palvelumaksut ovat nyt minimissään. Näin emme joudu enää pitämään pitämään jäsenmaksuilla yllä pankkitiliä, vaan lähes kaikki varat voidaan käyttää varsinaiseen yhdistystoimintaan. Uudet tilinumerot ja jäsenmaksuohjeet löytyvät myös tämän lehden Yhdistys-osuudesta. Uutta Saku-tapahtumaa kysellään edelleen kovasti. Saku 2001 jätti Amiga-harrastajiin jälkeensä nälän, jota entisestään ruokkivat tulemaisillaan olevat Amiga-uutuudet. Haluamme mahdollisuuksien mukaan järjestää uuden Saku-tapaamisen, mutta emme vanhojen rääppiäisiä, vaan esitelläksemme uusia Amiga-tuotteita. Paljon siis riippuu siitä, millä aikataululla nämä lukuisat uutuudet - AmigaOne, Pegasos, AmigaOS 4, MorphOS - ilmestyvät markkinoille. Odottavan aika on pitkä, ja odottamistahan meillä on riittänyt vuosikymmenen verran, mutta ensimmäistä kertaa tuntuu siltä, että näistä tuotteista voisi tullakin jotain. Näillä näkymin kuitenkin ensisijainen tavoite on sääntömääräinen vuosikokous ja sen järjestelyt. Niinpä niin - vuosi on taas kohta vierähtänyt. Kokous on sääntöjen mukaan järjestettävä heinä-syyskuun aikana, mutta heinäkuu on jo liian lähellä. Elokuun alussa on Assembly 2002 -tapahtuma, ja itse olen elokuun lopulla reissussa. Näyttää siis jälleen siltä, että syyskuulle tämä jäsentapaaminen jälleen jää. Ehdotuksia pitopaikoista ja järjestelyihin tarjokkaita otetaan vastaan. Viime vuoden vuosikokoushan pidettiin ensimmäistä kertaa Oulussa - ehkä nyt olisi jonkin muun paikkakunnan vuoro? Toiminnan laajentaminen muuallekin maahan palvelisi sekä yhdistystä että Suomen Amiga-harrastajia. Yhdistyksen kotisivuilla on ollut yli 10000 kävijää tämän puolen vuoden aikana - laskuri lisättiin tammikuun alussa. Kiitokset siitä teille kaikille, ja viettäkää leppoisaa kesää! Anu Seilonen Saku-lehden päätoimittaja

Etusivulle Sivun alkuun Sivukartta