Ajankohtaiset Sivukartta

Ohjelmistouutiset

AmigaOS 4 - tullako vai eikö tulla?
| > os.amiga.com |
Moneen otteeseen viivästynyt AmigaOS 4 on ehkä odotetuin Amiga-päivitys aikoihin. Toukokuun loppupuolella amigart.com-uutissivustolla julkaistu Ben Hermansin haastattelu valaisee hieman nykytilannetta. Tärkeimmät moduulit ovat jo testausvaiheessa, ja loput pitäisi olla valmiina lähiaikoina. Tällä hetkellä eniten työtä tehdään kernelin, Intuitionin ja Reactionin, 2D- ja 3D-ajureiden ja erilaisten asetusohjelmien sekä käyttöliittymien kanssa. Myös Sakun toimitus kyseli OS 4:n tilanteesta ja sai tiukkoja vastauksia sekä Amiga Inc.:ltä että Hyperionilta. Lue Terho Henrikssonin artikkeli AmigaOS 4:stä toisaalla tässä Sakussa. Kysymyksiimme vastasivat Amigan tekninen johtaja Fleecy Moss ja Hyperionin AmigaOS-vastaava Hans-Joerg Frieden. > Amiga OS 4 - askel kohti Amiga Inc.:n visiota (Terho Henriksson) > Virallinen AmigaOS 4 -portaali > Hermansin haastattelu (Amigart)

MorphOS vastatuulessa
| > www.morphos-news.de |
Pegasos-PPC-tietokoneen mukana toimitettava MorphOS on kohdannut vastoinkäymisiä. Käyttöjärjestelmän 1.0-versio ei ole vielä valmis, ja lisäksi Amiga Inc. on uhannut tekijöitä oikeusjutulla. MorphOS:n Amiga-yhteensopivuuden väitetään perustuvan laittomiin lähdekoodinauhoihin, ja Amiga kertoo käyneensä asiasta keskusteluja Pegasoksen suunnitelleen bPlanin edustajien kanssa. Pegasoksesta voit lukea lisää laiteuutisista. > Fleecy Moss ANN.lu:ssa > MorphOS-news

AWeb-selaimen lähdekoodi vapautettu
Amigan web-selain AWebin tekijä Yvon Rozjin on vapauttanut ohjelman lähdekoodin. Ajanpuutteen vuoksi pysähtyneelle kehitystyölle etsitään näin jatkajaa Amiga-yhteisön keskuudesta. AWebissä on ollut Amigan selaimista toistaiseksi paras JavaScript-tuki, joten ohjelman toivoisi kehittyvän myös tulevaisuudessa. > AWeb-sivusto > AWeb Public License

InstallerNG:stä osa AmigaOS 4:ää
AmigaOS:n alkuperäisen Installerin korvaajaksi kehitetty freeware-ohjelma InstallerNG on kunnollisella käyttöliittymällä varustettu sekä toiminnoiltaan paranneltu ja uusittu työkalu, joka on kuitenkin täysin yhteensopiva alkuperäisen esikuvansa kanssa. Nyt se on pääsemässä osaksi tulevaa AmigaOS 4:ää; neuvottelut InstallerNG:n integroimiseksi OS4:ään ovat meneillään. > InstallerNG

fxSCAN 4.0 tukee myös USB-skannereita
| > www.iospirit.de |
IOSPIRITin valmistaman fxSCAN-skanneriohjelmiston uusin 4.0-versio tuo mukanaan tuen myös USB-skannereille. Erillisenä saatava "IOUSB Scanner Package" sisältää tuen niin Poseidon-stackille (Highway- ja Subway-USB-kortit, MorphOS) kuin AmigaOS 4.0:n mukana tulevalle USB-stackillekin. fxSCANin ominaisuuksia ovat mm. tekstintunnistus, nopea PDF-vienti, monipuolinen käyttöliittymä sekä kuvankäsittely-, skannaus-, kopiointi- ja konvertointitoiminnot. fxSCAN 4.0:n ennakkotilaushinta on kotisivulta imuroituna 39.99 euroa ja IOUSB-paketin 10 euroa. > IOSPIRITin kotisivu

Tales of Tamar kehittyy entisestään
| > www.tamar.net |
Tales of Tamar on vuoropohjainen ja erittäin tyylikäs fantasiastrategiapeli, jossa vuorot vaihdetaan sähköpostitse. Uusimpaan 0.43R3-versioon on tehty roppakaupalla muutoksia, ja sen lisäksi peli on portattu gcc:lle, joten jatkossa siihen voidaan ympätä myös PPC-koodia. Uudet ominaisuudet muuttavat pelin maailmaa merkittävästi: laivoilla voi kuljettaa jalkaväkeä, ratsuväkeä, tykistöä, uudisasukkaita kaupunkeja rakentamaan ja tiedustelijoita ottamaan selvää muista saarista. Valtakunnan laajentuminen on käytännössä rajatonta. Pelissä voi olla hyökkäyslaivastoja, saarensisäisiä ja laivojenvälisiä sotia, ylivoimaista vihollista voi paeta ja aloittaa uudelleen jostain muualta. Amiga-version lisäksi pelistä on myös ensimmäisiä versioita Windowsille, Atarille, Macille, Javalle ja Linuxille. > Tales of Tamar -sivusto

A/NES CGFX - Nintendo-emulaattori Amigalle
A/NES CGFX emuloi 680x0-Amigalla 8-bittistä Nintendo Entertainment Systemiä. Touhuun vaaditaan CGX V3+, vähintään 68020-prosessori ja Fast-muistia. Hitaammissakin Amigoissa täysivauhtista NES-emulointia lupaava ohjelma on täysin assemblerilla koodattu, ja siinä on tuki kahdelle pelaajalle, äänille sekä Game Genie ja Action Replay -koodeille. Uusin versio on 1.26 ja siinä on korjattu mm. CPU-emulointia. > A/NES CGFX

WinUAE:sta uusi versio
| > www.winuae.net |
Suomalaisen Toni Wilenin kontolleen ottamasta Windowsin Amiga-emulaattorista on tullut uusi versio. WinUAE 0.8.21 Release 4:ään on mm. tehty korjauksia CPU-kulutukseen ja lisätty OpenGL-tuki sekä mahdollisuus käyttää gzip- tai zip-pakattuja ADF-tiedostoja. 1,4 GHz:n Athlon Thunderbirdissä kokeeksi käynnistetty 68040-emulaatio paukutti SysInfolla mitattuna 577821 dhrystonea, noin 30-kertaisesti 25 MHz:n 68040-A4000:n verran. Aitoa Amigaa tämä ei vieläkään hakkaa käytettävyydessä, mutta vieroitusoireita voi paikata mainiosti. > WinUAE:n kotisivu

Ajankohtaiset Sivun alkuun Sivukartta