Pelit Sivukartta

dynAMIte - Special Collectors Edition CD
Teemu Kärkkäinen <wizor@luo.to>

Amiga-käyttäjiä on jo pitemmän aikaa riivannut outo tauti, jonka oireisiin kuuluu koneen ääressä istuminen, näppäimistön tai muun ohjaimen hypistely ja satunnaiset riemun kiljahdukset, kun saa räjäytettyä tai muulla tavalla suolistettua muita Amiga-käyttäjiä Internetin välityksellä. Tauti tunnetaan paremmin nimellä dynAMIte, ja se on ollut jo pidemmän aikaa vapaasti saatavilla Internetissä. dynAMIte aiheuttaa vakavaa unen ja levon puutetta, kypäräpäisien pikku-ukkojen pelkoa ja maanista halua räjäyttää esteitä tieltään. Liian vähäinen altistuminen aiheuttaa jo paatuneimmissakin käyttäjissä pahoja vieroitusoireita. Lyhyesti peli on siis Dynablaster/Masterblaster-klooni, joka on viety pari askelta pidemmälle ja varustettu uskomattomalla arsenaalilla kaikenlaisia aseita ja Internet-pelimahdollisuudella. Pelaajia voi olla samanaikaisesti kahdeksan ja osan voi myös päästää tietokoneen ohjaukseen. Tapoja tappaa muita on myös paljon; esim. lasermiekalla, piereskelemällä tai perinteisesti pommittamalla, ja muita mukavia ja vähemmän mukavia lisäkamoja on saatavilla pilvin pimein. Kaikki tämä on siis vielä ollut ilmaista huvia, mutta nyt tilanne on toinen. Todellisille hardcore-faneille ovat tekijät tehneet upean CD-painoksen, jonne on tungettu sitten todella paljon peliin liittyvää tauhkaa ja uutta materiaalia.
Mitä uutta? No ensinnäkin, hieno kotelo ja vielä hienompi kummaltakin puolelta sysimusta levy siellä sisällä. Pikainen tarkistus näyttää levyn kooksi:
    Unit    Size    Used  Free Full Errs   State    Type  Name
    CD0:  187.8M  187.8M    0K 100%    0 read only  CDFS  dynAMIte
Eli siellä todellakin on paljon tavaraa. Suurimman osan tästä vie pelille varta vasten tehty alkuintro. Siitä on kaksi versiota pienille ja vähän "isommille" koneille MOV-formaatissa. Suoraan levyltä klikkaamalla intron näyttämiseen käytetään CyberQT-ohjelmaa, joka ikävästi ainakin omalla koneellani tökki ja pätki ääntä. Pelille varta vasten tehty asennusohjelma tosin kopioi intronkin kovalevylle, ja kun muutin ikonista sen käyttämään Moovid-ohjelmaa, niin se näkyi ihan täydellisesti pätkimättä. Intro itsessään ei ole hirveän pitkä, mutta ihan hauska tekele dynAMIte-hengessä. Levy sisältää myös kolme audioraitaa, jotka ovat säveltäneet dynAMIte-fanit tätä julkaisua varten. Ensimmäisenä on hieman kieli poskella tehty MOD-kappale, jonka tyyli on aika lailla Chip/Technomainen. Toisena on todellinen helmi eli italialaisen Antonio "Disney" Giorgio Urrun tekemä "Dynamite's Theme". Kolmantena on sitten funkahtava "Let's Dynamite", joka on myös ihan kuunneltava. Kaikki audioraidat löytyvät myös levyn hakemistosta alkuperäisessä formaatissaan. Levyltä löytyy myös taustakuvia eri resoluutioissa, CyberGraphX:lle boottikuva, ensimmäisiä testejä introsta (Cinema4D-ohjelmalle) ja harvinaisempi pelin ensimmäinen julkinen versio, jota jaettiin levykkeellä World Of Amiga 2000 -tapahtumassa Kölnissä. Peli oli vielä silloin nimeltään "TGWNN" eli "The game with no name". Itse peliin löytyy myös iso läjä kenttiä ja muutama uusi grafiikkasetti, mm. Futurama ja Potato. Maininnan arvoinen on myös varta vasten tälle julkaisulle tehty hieno HTML-dokumentaatio. Lopuksi tietyssä määrässä ensimmäisiä paketteja on mukana myös yksi yllätys, jota en nyt tässä viitsi paljastaa. Eihän se mikään ihmeellinen ole, mutta kiva pieni yksityiskohta kylläkin! Onko tämä nyt sitten pyydetyn eurokasan arvoinen? Kyllä on! Ensinnäkin ostaminen on pelin tekijöille jo hieno huomionosoitus, jolla voi edes vähän kiittää heitä vaivannäöstä ja pelin tekemiseen käytetystä vapaa-ajasta. Toiseksi tämähän voi joskus olla haluttua tavaraa pienen valmistuserän takia. Koko paketti ei myöskään ole mikään ihan tusinakopio, joka on poltettu kaksi minuuttia ennen postilaatikkoon tiputtamista. Takakannessa tosin näkyy vähän printterin jälkiä ja pientä suttuisuutta, mutta muuten koko paketti on ihan edustuskelpoinen kun ottaa huomioon, että pienessä talkoohengessä se on kuosiin laitettu. dynAMIte CD:n hinta on 15 e, johon sisältyy postitus Saksan sisällä. Muualle Eurooppaan hinnaksi tulee 18 e ja jenkkeihin $18. dynAMIte CD:n voi tilata parillakin eri tavalla. Joko lähettää perinteisesti rahaa kirjekuoressa osoitteeseen: Sebel Interactive Sebastian Beloch Schöttelkotter Damm 6 48599 Gronau Germany Ja kuoreen lappu mukaan missä kertoo omat yhteystietonsa. Toinen vaihtoehto on pankkisiirto suoraan saksaan näillä tiedoilla: Sebastian Beloch Stadtsparkasse Gronau BLZ: 401 540 06 Kto: 35 410 18 Ja lisätietoja kenttään sitten omat yhteystiedot tässäkin. Itse lähetin rahaa ihan kirjekuoressa, ja ehtiköhän siinä kulua viisi päivää, niin CD kolahti jo postiluukusta kuplamuovivuoratussa kirjekuoressa. Jos tuntuu, että 18 euroa ei ole iso raha ja tykkää pelistä, niin tämä paketti on lähes täyden kympin luokkaa. Itse peli on kyllä vapaasti saatavilla netistäkin virallisilta kotisivuilta, jos vain haluaa pelailla. Pommi on nyt teillä! =)

Pelit Sivun alkuun Sivukartta