Ajankohtaiset Sivukartta

Uutisia Amiga-maailmasta

Eyetechiltä AmigaOne-tietoa
Englantilainen Eyetech on jälleen tarkentanut AmigaOnen nykytilannetta ja tulossa olevia malleja. Julkaisun viivästyessä OS4:n takia on myös AmigaOne muuttunut matkan varrella - toivottavasti parempaan suuntaan.
AmigaOne3G-SE
Ensimmäinen markkinoille tuleva malli on kiemuraisesti nimetty AmigaOneG3-SE, joka periaatteessa on 600 MHz:n G3-kiihdytinkortti varustettuna 10/100 Mbit -verkkokortilla, USB-, PCI- ja AGP-väylillä sekä muistipaikoilla kahdelle gigatavulle SDRAMia. 600 euron* hintaa kauhistelevien kannattaa muistaa, että A1G3-SE on hinnaltaan noin puolet phase 5:n CyberStorm PPC -turbosta. A1G3-SE:tä voi käyttää mainiosti ilman Amiga 1200:aa, mikäli ei ole tarvetta ajaa suoraan kovoa osoittavia ohjelmia. Näitä varten on Escenalta tulossa myöhemmin PCI-väyläinen laajennuskortti, johon voi liittää A1200:n emolevyn. A1G3-SE:llä voi pyörittää PPC Linuxia (ja PPC UAE:ta) sekä tulossa olevaa AmigaOS 4:ää natiivisti. Kuluttajille A1G3-SE on saatavilla vasta kun OS4 on valmis, mutta kehittäjille ensimmäiset laitteistot on jo toimitettu. Eyetech, Amiga Inc. ja Hyperion ovat päättäneet niputtaa OS4:n mukaan AmigaOne-tuotteisiin, perusteluna postitus- ja pakkauskulujen minimointi. A1G3-SE:n ja OS4:n yhteishinnaksi on ilmoitettu 652,50 euroa. Kaikki tarvittavat lisenssit ja rojaltit sisältyvät paketin hintaan. Amiga Inc.:n uusien lisenssiehtojen mukaan OS4:ää ajamaan kykenevien laitteistojen mukana täytyy olla OS4:n OEM-versio, ja laitteistossa on oltava sisäänrakennettu kovopohjainen suojaus OS4-piratismin minimoimiseksi.
AmigaOne-XE
Seuraavan AmigaOne-mallin on tarkoitus olla monipuolisempi mutta samalla myös kalliimpi. Alkuperäisessä AmigaOne-suunnitelmassa ollut Intelin Slot 1 -prosessorikanta on hylätty, samoin Applen ZIF-kanta. Kumpikin näistä on jo vanhentunut eikä siis järkevä valinta uudelle tuotteelle. Prototyypissä on testattu Applen Megarray-kantaa, johon käyvät sekä G3-, G4- että tupla-G4-prosessorit - todennäköisesti myös G5, mutta G5:n tarkemmat tekniset tiedot ovat vielä hämärän peitossa. Eyetech muistuttaa, että tulevan mallin hyödyt A1G3-SE:hen verrattuna ovat toistaiseksi pienet; OS4:ssä ei ole vielä tukea G4:n Altivec-apuprosessorille, joten nopeudessa ei vielä ole suuria etuja G4:ään nähden. Lisäksi G4-prosessorit ovat toistaiseksi hankalasti saatavilla, ja menee kuukausia, ennen kuin niiden hinta ja saatavuus ovat kaikkien ulottuvilla. AmigaOne-XE-emolevyn hinnaksi yhdellä 700 MHz:n G4-prosessorilla varustettuna on kaavailtu noin 350 euroa enemmän kuin A1G3-SE:lle, jolloin kokonaishinta kipuaisi lähelle 1000 euroa*. A1G3-SE:n ostajille on kuitenkin luvassa vaihtotarjous. Vuoden kuluessa sen ostamisesta voi halutessaan antaa sen vaihdossa AmigaOne-XE:hen ja G4-prosessoriin ja saada näin reilusti hyvitystä hinnasta (n. 69-75% A1G3-SE:n arvosta). Eyetechin lisäksi suurin osa jälleenmyyjistä on mukana tarjouksessa, ja heillä voi olla omia vaihtotarjouksiaan, joten kannattaa varmistaa asia oman jälleenmyyjän kanssa. Suomessa AmigaOnea voi tiedustella Gentle Eye Ky:ltä. * Uutisessa ilmoitetut hinnat eivät sisällä paikallisia veroja tai postikuluja. > Eyetechin AmigaOne-sivu > Kuvia uudesta AmigaOneG3-SE:stä

Amiga Developer -sivustosta apua ohjelmoijille
| > Amiga Developer Site |
Tuoreesta Amiga Developer -sivustolla on hyödyllistä tietoa niin ohjelmoijille kuin tavallisille koneenkäyttäjillekin. Sivustolta löytyy mm. Warp3D:n, PowerD:n, Picasso96:n, MUI:n ja Blitz Basicin kaikki funktiot sekä AmigaOS 3.9:n funktiot, includet ja kirjastot sekä AmigaDOS-käskyt. Sivusto ei käytä Javaa, JavaScriptiä tai sql:ää, joten se toimii kaikilla Amigan selainohjelmilla. Avainsanoja on yli 5600 ja esimerkkiohjelmia yli 300, ja jokaiselle funktiolle on oma fooruminsa, johon kuka tahansa voi kirjoittaa viestejä. Sivustolle kaivataan lisää tietoa FreePascalista, Rebolista, AREXX:ista, AHI:sta, CyberGFX:sta, SDL:stä, AmigaE:stä ja Sonicista. > Amiga Developer Site

Epävirallinen AmigaOS 4 Developers FAQ
| > www.amiga.pl |
Puolalainen eXec magazine on avannut epävirallisen OS4 -kehityssivuston, jonne voi lähettää kysymyksiä tulevasta käyttöjärjestelmäpäivityksestä. Kysymyksiä voi lähettää osoitteeseen os4faq@amiga.pl, ja niihin on tähän mennessä vastannut Hyperionin Thomas Frieden. > AmigaOS 4 Unofficial Developers FAQ > eXec magazine

Demoparatiisi - Amiga Demoscene Archive
| > ada.planet-d.net |
A.D.A. eli Amiga Demoscene Archive on pakkolinkki jokaiselle Amiga-demojen ystävälle. Tämän tyylikkään sivuston uumenista löytyy arkistoituna Amiga-demoja sekä alkuperäisessä muodossaan että videotiedostoina niille, joilla ei ole mahdollisuutta katsoa demoja Aidolla Koneella. Kirjoitushetkellä arkistossa on 176 demoa ja 1472 ruutukaappausta, ja määrän luvataan kasvavan jatkossa tasaisesti. Joukossa on tietenkin myös Assembly 2001:n yhdistetyn demokilpailun voittaja, Maturefurkin Lapsuus. > Amiga Demoscene Archive

Ajankohtaiset Sivun alkuun Sivukartta