Testit Sivukartta

Kytkin kotiverkkoon
Tuomo Mämmelä <spam-it@nic.fi>

Jo pidempään on mielessä keikkunut ajatus siitä että omaan pieneen muutaman koneen kokoiseen kotiverkkoon pitäisi saada lisää vauhtia. Suurempien tiedostojen (CD-imaget) siirtely koneelta toiselle on ollut vähän tuskastuttavan hidasta 10 megabitin verkossa. En vain ole saanut aikaiseksi marssia kauppaan hakemaan sitä lisävauhtia. Kerran tosin yritin, mutta paikallinen liike ei ollut lauantaisin auki... Niin, ja tässä välissä lienee hyvä mainita että kyllähän tämä Amigaan liittyy, kirjaimellisesti. :)

Laatua ja nopeutta kohtuuhintaan
Kyseessä siis on 10/100 megabitin vauhtiin kykenevä 8-porttinen dualspeed-kytkin. Tarkka mallinumero on AT-FS708LE valmistajan ollessa Allied Telesyn. Hintansa puolesta tämä ei ole kaikkein halvimpia kokoluokassaan, mutta toivottavasti ei myöskään niitä kaikkein heikoimpia. Osaltaan laadusta kertonee jo sekin että saman valmistajan laitteita on käytössä suuremmissakin yrityksissä ja verkoissa. Oulun Edumediasta hankittuna hinta oli 115 euroa. Itse laite on pieni, sanoisinko jopa yllättävän pieni. Fyysiset mitat ovat 14,5 x 8,5 x 2,8 cm (leveys x syvyys x korkeus, pöydälle asetettuna). Tosin syvyyssuunnassa tarvittavaan tilaan pitää vielä lisätä kytkettävät kaapelit sekä laitteen etupuolelle tuleva virtajohto (ulkoinen virtalähde, selittää osaltaan laitteen pieniä ulkomittoja). Lisäksi on syytä huomioida riittävästi ilmatilaa laitteen ympärille jäähdytystä varten.
Väriltään harmaa, tukevan oloinen metallikotelo antaa laitteesta luotettavan ja viimeistellyn vaikutelman. Asennusvaihtoehtoja ovat asennus pöydän päälle mukana tulevien kumitassujen avulla taikka seinäasennus. Laitteen pohjassa on hahlot ruuvinkantoja varten. Seinäasennuksessa tarvittavia ruuveja ei laitteen mukana ollut. Käyttöohje on monikielinen, tosin suomeksi siitä ei löytynyt kuin varoitukset. Etupaneelista löytyy virtaliittimen lisäksi kaikkiaan 25 kappaletta merkkivaloja, eli yksi power-ledi ja kolme lediä porttia kohden. Näillä ledeillä ilmaistaan portin nopeus (10 tai 100 megabittiä sekunnissa), linkin olemassaolo/aktiviteetti sekä full/half duplex. Takapaneelista puolestaan löytyy 9 kappaletta RJ45-liittimiä. Portin numero kahdeksan kohdalta löytyy kaksi liitintä, toinen normaali ja toinen ns. uplink-liitin, jonka kautta laite voidaan kytkeä toiseen vastaavaan tavallisen RJ45-kaapelin avulla. Näistä kahdesta liitännästä vain toinen voi olla käytössä kerrallaan. Koska kyseessä on täysin automaattinen laite ("huoltovapaa"), on sen käyttöönotto varsin helppoa. Virtajohdon ja tarvittavien verkkokaapeleiden kytkemisen jälkeen on laite heti käyttövalmiina, mitään säätöjä taikka asetuksia ei tarvitse tehdä. Varsinaista virtakytkintä laitteessa ei ole, joten jos laitteen haluaa sammuttaa onnistuu se irroittamalla virtajohto. Käytettävän nopeuden "haistelu" tapahtuu porttikohtaisesti joten sekä 10 että 100 megabitin nopeudella toimivia laitteita voi olla kytkettynä samanaikaisesti. Verkkoliikenne eri nopeudella toimivien porttien välillä sujuu ongelmitta. Mielestäni ainoat miinukset laitteelle tulevat etupaneeliin sijoitetusta virtaliittimestä sekä toisinaan muuten äänettömän laitteen sisältä kuuluvasta pienestä sirinästä (tämä saattaa tosin olla yksilöllistä). Positiivisia puolia taas ovat laitteen pieni koko sekä nopeus käytännössä. Mielestäni hintakaan ei nyt niin hirveän korkea ole.

Malli: | Allied Telesyn AT-FS708LE
Valmistaja: | Allied Telesyn
Edustajia: | Oulun Edumedia (115 eur) Verkkokauppa.com (102 eur) Bulldog Netstore (108 eur)

Testit Sivun alkuun Sivukartta