Ajankohtaiset Sivukartta

AmigaOS 4 - askel kohti Amiga Inc.:n visiota
Terho Henriksson <terho.henriksson@kopteri.net>

Noin vuosi sitten Saku 2001 -tapahtumassa nähtiin ensiväläyksiä Amiga Inc.:n uudesta ohjelmistosta, Amiga DE:stä. Amiga DE on sittemmin selkiytynyt Amiga Anywhereksi, ja AmigaOS-käyttöjärjestelmän kehitys Hyperion Entertainmentin johdossa on edennyt kohti julkaisuhetkeä, yhdessä Eyetechin suunnitteleman AmigaOne-emolevyn kanssa. AmigaOS 4 on sitä mitä Amiga-käyttäjät ovat odottaneet jo vuosikymmenen ajan. Moderni käyttöjärjestelmä, joka sisältää natiivin tuen tehokkaalle PowerPC-prosessorille ja myös roppakaupalla parannuksia. AmigaOS4.0 sisältää mm. aivan uuden kernelin ja monia osia on mietitty ja ohjelmoitu uudelleen vastaamaan nykykäyttäjän vaatimuksia. AmigaOS 4 on nopeasti vilkaistuna PowerPC-versio Amigan käyttöjärjestelmästä Amiga Anywhere -teknologialla ryyditettynä. Se on kuitenkin paljon enemmän - nimittäin alusta niiden visioiden toteuttamiselle, joita Amiga Inc.:llä on kehitteillä tuotteen tuleviin versioihin. Tässä artikkelissa luodaan katsaus uusiin ominaisuuksiin, joita AmigaOS 4 tuo tullessaan. Uusia ominaisuuksia kommentoi Amigan tekninen johtaja Fleecy Moss ja myös Hyperion Entertainmentin AmigaOS-ohjelmoija Hans-Joerg Frieden. Lisäksi luodaan lyhyt katsaus tulevaan, mihin AmigaOS:n kehitys suuntautuu tästä eteenpäin.

AmigaOS 4 - merkittävimmät parannukset
Prosessoritekniikan kehittyessä Motorolan 68k-sarja on väistynyt uuden teholuokan PowerPC-prosessorien tieltä. Amigassa on nähty useita erilaisia kiihdytinkorttiin pohjautuvia PowerPC-ratkaisuja, mutta nyky-Amigoiden vanhentunut arkkitehtuuri on vaatinut tehoja syövää kikkailua, jotta on voitu pyörittää samanaikaisesti sekä PowerPC- että 68k-prosessoreille tarkoitettuja ohjelmia. Jotta kaikki teho saataisiin käyttöön, uusi AmigaOS 4 toimii tässä vaiheessa ainoastaan PowerPC-pohjaisessa raudassa. AmigaOS on paineista huolimatta säilyttänyt käyttöjärjestelmien kehityskilvassa sille ominaisen kompaktin ja selkeän rakenteen. Amiga Inc.:n Fleecy Mossin mukaan AmigaOS tulee edelleen erottumaan massasta nopeudellaan ja kyvyllä suorittaa useita aikakriittisiä tehtäviä moniajossa. Amiga Inc. on panostanut siihen, että käyttöjärjestelmän toimivat elementit, "Amiga-filosofia", pyritään säilyttämään muuttumattomana. "Uskomme lujasti siihen, että jos jokin toimii, sitä ei kannata muuttaa. Amigan suhteen se tehtävä on ollut helppo", sanoo Fleecy Moss.
Lopullisessa AmigaOS 4 -versiossa GUI:n ulkonäkö on käyttäjän täysin muokattavissa. Kuvassa toiminnassa uusi Intuition-menu.
Fleecy jatkaa: "Tärkeimmät elementit AmigaOS 4.0:ssa ovat asiat joita ei voi nähdä tai jotka voit kokea vain epäsuorasti. Execin (AmigaOS:n moniajava kerneli) ohjelmoiminen uudelleen ExecSG:ksi (Second Generation) ja sen saaminen toimimaan sekoitettujen binäärien kanssa on suuri saavutus. Lisäksi työn alla on ammattilaistason 68k-emulaattori, jota ilman menettäisimme paljon vanhoja ohjelmia." "Monin paikoin on tarvittu uudelleen ohjelmoimista, kuten Intuitionin, RTG:n ja RTA:n saattaminen toimimaan täydellä teholla uuden prosessorityypin kanssa. Monet nykyisistä AmigaOS-ratkaisuista on jouduttu toteuttamaan siten, että ne toimivat erilaisien kolmansien osapuolien laitteistoratkaisujen kanssa. Nyt kun meillä on AmigaOne ja yksi ainoa laitteistopohja, voimme päästä tästä ongelmasta eroon." "Ei voi kuitenkaan sanoa, etteikö AmigaOS:ssä ole jotain uuttakin: virtuaalimuisti-järjestelmä uusille ohjelmille, integroitu 3D Ami3D:n ja Mesan (OpenGL-yhteensopiva) kautta. Integroitu ja kokonaan uudelleen ohjelmoitu TCP/IP-ratkaisu. Lisäksi paljon työtä tehdään Workbenchin parantamiseksi ja kaunistamiseksi samalla kun mahdollistetaan tehokkaat räätälöintiominaisuudet. Ja tietysti paljon työtä tehdään 'pinnan alla', näin tehdään tilaa uusille ominaisuuksille, jotka lisätään tulevissa käyttöjärjestelmän versioissa."

AmigaOS - ohjelmoijan ja käyttäjän näkökulmasta
Amiga Inc. ulkoisti AmigaOS 4:n ohjelmointityön saksalais-belgialaiselle Hyperion Entertainmentille. Yritys tunnetaan Amiga-maailmassa mm. pelikäännöksistään (Esim. Freespace, Heretic II ja Shogo). Hyperion on myös vastannut 3D-teknologian kehittämisestä Amiga Anywhere -pohjaisiin laitteisiin. Hans-Joerg Frieden: "Workbench itsessään ei muutu AmigaOS 4:ään merkittävästi, paitsi että tarjoamme Directory Opuksen käyttöliittymän korvaajana. Intuition ja ReAction sen sijaan saavat huomattavan kasvojen kohotuksen. Tällä hetkellä tavoite on saada täydellinen pinnoitteiden (skin) ja mukautettavuuden tuki Intuitionin ytimeen. Kuinka paljon tästä tavoitteesta saadaan toteutettua AmigaOS 4:ään on vielä epävarmaa, mutta paljon työtä on jo investoitu projektiin."
Lähikuvassa Intuition-valikko. Valikot ovat saaneet Multiview-tyylisen toiminnallisuuden. Hiiren osoittimen kohdalle avautuvassa valikossa on mm. pyöristetyt reunat, pinnoitteet ja varjo.
"Kuvaruutukaappaukset eivät ole vedoksia lopullisesta tuotteesta, vaan näyttävät miltä AmigaOS näyttää koneillamme tällä hetkellä (no, minulla on käytössä erilaiset värit, mutta siinä se :-)." "Olemme lisänneet paljon uusia ominaisuuksia jotka tekevät ohjelmoinnista mukavampaa. Meillä on jo uudet API:t ja täysin uusi kerneli. Vanha koodi voidaan suorittaa joko emulaation läpi (minkä nopeus jo vastaa 68060 prosessoria low-end BlizzardPPC:llä, ja on huomattavasti nopeampi kuin 68040) tai se voidaan uudelleen kääntää AmigaOS 4:lle, joka vaatii ainoastaan minimaalisia muutoksia ohjelmakoodiin."

Amiga Anywhere - Amiga missä vain
Amiga Anywhere on alusta, joka mahdollistaa saman ohjelmakoodin ajamisen eri käyttöjärjestelmissä ja prosessoreissa. Alustalle kehitetään jatkuvasti uusia sovelluksia ja pelejä. Amiga Anywheren ensimmäinen pelipaketti on julkaistu ainakin PocketPC-PDA-laitteille. Teknologia tulee myös liitettynä AmigaOS 4.0:aan. Tuoko Amiga Anywhere sitten jotakin uutta käyttökokemukseen jatkossa? Fleecy Moss: "Amiga Anywhere toimii AmigaOS 4.0:n päällä aivan kuten Linuxissa ja Windowsissa, tarjoten siten oman käyttöympäristön. Tulevissa versioissa teknologia integroidaan kasvavassa määrin käyttöjärjestelmään, joten käyttäjä voi lopulta käynnistää ohjelman tai palvelun tietämättä onko kyseessä AmigaOS- vai Amiga Anywhere -ohjelma. Molemmat käyttöympäristöt ovat saumattomassa yhteydessä toisiinsa." "Amiga Anywhere antaa AmigaOS:iin välittömästi yksilöllisen Java-ratkaisun. Se tarkoittaa sitä, että suurin huolenaiheemme, nimittäin uuden materiaalin saaminen AmigaOS 4.0:lle, on ratkaistu. AmigaOS 4 -käyttäjällä on mahdollisuus käyttää Java-sisältöä, mutta myös jatkuvasti lisääntyvää Amiga Anywhere -sisältöä. Moni on ilkkunut Amiga Anywhereä lelutuotteeksi, mutta pöytäkoneessa se kykenee vaivatta kokoruudun peleihin ja lisäksi hyöty- ja kommunikointiohjelmiin." "Kun Amiga-tietokone kontrolloi isäntä-käyttöjärjestelmää (AmigaOS) ja Amiga Anywhereä, se tarkoittaa että voimme hienosäätää rajapinnan näiden kahden välillä, jolloin Amiga Anywhere toimii nopeammin AmigaOS:llä kuin missään muussa isäntä-käyttöjärjestelmässä (esim. Windows ja Linux)."

Amiga Anywhere - Amiga missä vain
AmigaOS 4 sisältää nerokkaan ratkaisun, jonka avulla voidaan vähentää piratismia ja myös estää käyttöjärjestelmän toiminta muissa kuin Amiga Inc.:n hyväksymissä emolevyissä. AmigaOS 4 vaatii ROM-piireillä sijaitsevan erityisen ohjelmakoodin, mitä ilman se ei käynnisty. Tämä ominaisuus on saanut aikaan kritisointia Amiga-maailmassa (ks. http://www.petitiononline.com/amigaos/).
Kovalevyn käyttöönottoon ja osiointiin on tarjolla "HD Prep Util", joka tukee myös eri tiedostojärjestelmiä.
Fleecy Moss: "AmigaOS 4 on suunniteltu toimimaan parhaiten AmigaOne:ssa ja muissa puhtaissa PPC-ratkaisuissa, joille Amiga Inc. on antanut virallisen sertifioinnin. Amiga Inc. esittää sertifiointijärjestelmän, jotta voidaan varmistaa, että vain laatutuotteita julkaistaan, ja siksi AmigaOS 4:n voi hankkia ainoastaan uuden ja Amiga Inc.:n sertifioiman tuotteen kanssa. Jos siis haluat käyttää AmigaOS 4:ää uudessa PowerPC-koneessa, osta ainoastaan Amiga Inc.:n sertifioima tuote, tai voit joutua pettymään." Koska kuitenkin tiedämme, että monet Amiga-käyttäjät ovat investoineet PowerPC-kiihdytinkortteihin, enimmäkseen Blizzardiin ja Cyberstormiin, me teemme kovasti työtä niiden AmigaOS 4:n versioiden eteen, jotka toimivat myös näissä korteissa.
AmigaOne-laitteiston spesifikaatio (voi muuttua)
CPU: mikä tahansa G3/G4-prosessori Muisti: 2 x 133 MHz SDRAM-paikkaa, maksimi 2 Gt Grafiikkakorttipaikat: 2x AGP + 66MHz PCI-väylä Laajennuskorttipaikat: 4 PCI-paikkaa Haluttaessa laajennuskortin avulla liitäntä Classic Amiga laitteistolle. Lisäksi: Levyasema Sarjaportti- ja rinnakkaisporttiliitännät PS2-näppäimistö ja -hiiri Integroitujen järjestelmien tuki Kaksi USB-liitäntää ja kaksi 10/100 Mbit -Ethernet-liitäntää AC97 (ääni) MC97 (Data/Fax/Modeemi) UDMA 100/ATAPI - 2 kanavaa (4 laitetta)

AmigaOS ja tulevaisuus
AmigaOS 4 sisältää roppakaupalla ns. pakollisia päivityksiä, jotta on voitu siirtyä uuteen rautateknologiaan. Katse tulevaisuuteen: mikä on Amiga Inc:n tavoite tulevaisuudessa ja millaisia visioita on AmigaOS 5:stä? Fleecy Moss: "Tärkein tarkoitus AmigaOnella ja AmigaOS 4.0:lla on siirtää Amiga-yhteisö kohti uutta, avointa ja tekniikan nykytilaa vastaavaa laitteistoa, aloittaen AmigaOnesta. Siksi AmigaOS 4 on siirtymäajan tuote, joka tarjoaa taaksepäin yhteensopivuuden suurelle määrälle nykyisiä ja uusia AmigaOS 4 -ohjelmia sekä lupauksen AmigaOS 5:sta. AmigaOS 4 on jatkoa tuotteen vuonna 1985 alkaneelle kehitykselle." AmigaOS 5 tulee olemaan jotain vallankumouksellista. Se esittää oppimista menneistä, katsomista tulevaan ja kaikkeen, mitä olemme halunneet tehdä mutta joka on ollut mahdotonta laitteiston rajoituksien vuoksi tai pelosta mennä hyväksyttyjen normien ohitse. Tämä voi kuulostaa oudolta, mutta se on sen tosiasian hyväksymistä, että tietokonemaailma puskee kohti seiniä ja esteitä, aiheuttaen kitkaa ja konflikteja. Hyvin paljon saman tyyppistä tapahtui 80-luvun alussa, ja sen tuloksena ensimmäinen Amiga syntyi. Vaikka emme voikaan mahtipontisesti sanoa, että tulemme saavuttamaan sen mitä Jay, Carl, Dale ja muut tekivät, sitä aiomme kuitenkin yrittää." "Mitä se sitten tarkoittaa tosiasiassa? Universaaleja koneita, suoraviivaista jatkuvuutta, semanttisia verkkoja, turvallisia ohjelmointikieliä, aistinkartoitusta fyysisestä digitaaliseen ja takaisin, objektimerta. Paljon siitä mitä teemme on edelleen tutkivaa eikä välttämättä koskaan näe päivänvaloa. Meidän pitää vetää viiva sen väliin mikä on mahdollista ja mikä on tuottavaa. Tapahtui sitten mitä vain, AmigaOS 5 tulee olemaan täysin erilainen verrattuna muihin käyttöjärjestelmiin. Seikkailu jatkuu. 8-)"

Loppupäätelmiä
AmigaOS 4:n kehitys on loppusuoralla ja kyseessä on tähän mennessä merkittävin uudistus tuotteen koko elinkaaren aikana. Tehdyt parannukset kuulostavat vakuuttavilta, ja kun ne on toteutettu osaavan Hyperion Entertainmentin tiimin johdossa, on saatu paljon aikaan pienessä ajassa. Sillä aikaa Amiga Inc. on voinut rauhassa keskittyä jatkoon sekä uusien tuotteiden suunnitteluun ja kehittämiseen. AmigaOS 4:n jälkeen käyttöjärjestelmän kehittäjillä on huomattavasti helpompaa edetä, kun on standardi laitteisto ja nykyaikainen natiivin PPC-tuen omaava kerneli kehityksen pohjana. Potentiaalisesti asemat ovat paremmat kuin kellään muulla Amigan edellisistä omistajista. Vielä on paljon tehtävää, mutta kun uusi AmigaOne saadaan kaupan hyllyille AmigaOS 4:llä varustettuna, voidaan puhua uuden ja merkittävän lehden kääntämisestä Amiga-merkin historiassa.
AmigaOS 4 - tärkeimpiä uusia ja päivitettyjä ominaisuuksia
Exec SG (second generation) Uudet ominaisuudet: 1. Hardware Abstraction Layer (HAL) 2. Virtuaalimuisti 3. Uusi library-rajapinta 4. Resurssien seuranta ja hallinta 5. Optiona muistin suojaus 6. Alaspäin yhteensopiva WarpOS:n kanssa 68k-emulaatio Viimeisimpiä JIT (Just in time) -tekniikoita käyttävä emulaattori 68k prosessorin-ohjelmia varten. PPC-natiivit verkko-ominaisuudet PPC natiivi Amiga File System (FFS) Tukee yli 4 Gt:n kovalevyjä ja myös 108 merkkiä pitkiä tiedostonimiä. PPC-natiivi CD File System Joliet-, RockRidge-, CDDA-, multi-session- ja VideoCD-tuki. Tuki on tulossa myös sekoitetulle audio/data-CD:lle ja HSF- sekä HSF+ -tiedostojärjestelmille (Applen käyttämä). PPC-natiivi RTG Picasso96-ohjelmiston luojien projekti. Seuraavat kortit tuettuna tällä hetkellä (lisää tulossa): 1. Permedia 2 / 3 2. Voodoo 3 3. Matrox G450/G550 4. ATI Radeon Ami3D Huipputehokas ja optimoitu 3D-ratkaisu nopeaan 3D-grafiikkaan. OpenGL 1.3 -tuki (Mesa 4.0) PPC-natiivi RTA AHI-yhteensopiva äänikorttituki. Tuki suurimmalle osalle markkinoilla olevista Amigan äänikorteista ja myös Soundblaster Live sekä Soundblaster 128 -äänikorteille. PPC-natiivi CLI SCSI-rajapinta Tuki myös uusille SCRIPTS-kontrolleria käyttäville laitteille. AmigaInput USB-tuki Aluksi näppäimistölle ja hiirelle. Skannerituki tulossa seuraavaksi. PPC-datatyypit Laajennettu toimimaan myös Amiga Anywhere-ympäristössä. PPC Storage Toolbox Uusia toimintoja erilaisten massamuistilaitteiden hallintaan. PPC Font Engine Täysin uusittu fonttimoottori, joka tukee True Type ja Open Type -fontteja. Lisäksi Agfan kanssa on tehty sopimus 12 Truetype-fontin toimittamisesta AmigaOS:n mukana. PPC-natiivi OEM-versio Irowse 2.3:sta PPC-natiivi versio MUI:sta PPC-natiivi versio Audio Evolution -ohjelmistosta

Ajankohtaiset Sivukartta Sivun alkuun